**Prípadová štúdia:**

Dvaja investori - Bonaparte a Cézar majú v záujme investovať v obchodnej spoločnosti **Royal, j.s.a.** (ďalej aj ako „Spoločnosť“), ktorá vznikla dňa 10.1.2018. Menovaná Spoločnosť si postupne buduje meno v rozpínajúcom sa IT svete a pracuje na novom inovatívnom zariadení, ktoré predstavuje kombináciu počítača, mobilného telefónu a hovoriaceho robotického kamaráta – RoboTT. Akcionármi spoločnosti sú pán Ján Kováč a pán Peter Malý, ktorí sú zároveň členmi predstavenstva. Doposiaľ do spoločnosti investovali iba priatelia a rodina, avšak pán Ján a Peter by chceli zahájiť výrobu RoboTTa čo najskôr. Vzhľadom na nepredvídaný podnikateľský plán komerčné banky nie sú ochotné poskytnúť Spoločnosti adekvátny úver, a to najmä preto, že súčasní akcionári nie sú schopní poskytnúť náležité zabezpečenie. Obom investorom sa však projekt páči a vidia v ňom potenciál.

Podľa predbežnej dohody má byť Spoločnosti poskytnutá vstupná investícia vo výške 5 miliónov eur, a investori chcú mať možnosť uskutočniť druhé kolo investície po uplynutí jedného roka.

Bonaparte je francúzsky investičný fond a spolu s Cézarom, a.s., spoločnosťou so sídlom v Slovenskej republike, si chcú zabezpečiť určité práva týkajúce sa správy a riadenia spoločnosti. Hoci si zakladatelia spoločnosti chcú ponechať značné vlastníctvo v rámci Spoločnosti, štruktúra riadenia spoločnosti by sa mala výrazne zmeniť. Obaja Investori sa spoliehali na due diligence (t.j. hĺbkovú previerku podniku) v súvislosti s potenciálnou obchodnou transakciou a chcú zabezpečiť, aby pracujúci tím bol náležite motivovaní k tomu, aby spoločnosť bola úspešná, čo umožní Investorom opustiť Spoločnosť Royal j.s.a, a asi po 5 rokoch diverzifikovať svoje investičné portfólio.

Dostal sa Vám do rúk prvotný draft dohody medzi (budúcimi) akcionármi, vypracovaný študentom 2. ročníka Právnickej fakulty, ktorý brigáduje v advokátskej kancelárii. Samozrejme, jeho výsledok nie je najlepší a potrebuje Vašu pomoc pri analýze, modifikácií a doplnení základných dojednaní medzi pôvodnými akcionármi a novými investormi.

V rámci analýzy skúste zodpovedať na nasledujúce otázky:

1. Kto by mal byť zmluvnou stranou akcionárskej dohody?
2. Aké sú záujmy a ciele jednotlivých zúčastnených strán? Čo sa snažia dosiahnuť?
3. Akú akcionársku štruktúru by ste navrhli?
4. Prečo sú niektoré navrhnuté dojednania NEvyhovujúce pre a) pôvodných akcionárov b) nových Investorov? Ako by ste ich modifikovali, aby lepšie odzrkadľovali záujmy oboch strán?
5. Aké ďalšie dojednania by ste doplnili? Aké riziká sa nimi znižujú?
6. Ktoré ustanovenia budú musieť byť zároveň súčasťou stanov Spoločnosti?
7. Ak všetko pôjde podľa podnikateľského plánu je veľká pravdepodobnosť, že Spoločnosť Apple, Inc. bude mať o 5 rokov záujem odkúpiť všetky akcie Spoločnosti Royal, a.s.. Ako viete vopred zabezpečiť, že pán Ján Kováč nebude tvrdohlavý a bude ochotný súhlasiť s predajom Spoločnosti?